Δελτίο Τύπου

Αθήνα, 27 Απριλίου 2023

**Όμιλος ΓΕΚ ΤΕΡΝΑ: Οικονομικά Αποτελέσματα 2022**

*Αύξηση οικονομικών μεγεθών, ισχυρά θεμελιώδη και θετικές προοπτικές στους τομείς δραστηριοποίησης*

**Παρά τις διεθνείς γεωπολιτικές και μακροοικονομικές αβεβαιότητες, ο Όμιλος ΓΕΚ ΤΕΡΝΑ (Bloomberg: GEKTERNA GA / RIC: HRMr.AT) παραμένει προσηλωμένος στην αναπτυξιακή του πορεία, καταγράφοντας σημαντική ενίσχυση των χρηματοοικονομικών του μεγεθών. H ισχυρή λειτουργική επίδοση σε όλους τους τομείς δραστηριοποίησης οδήγησε στην αύξηση των οικονομικών μεγεθών και στην περαιτέρω βελτίωση της χρηματοοικονομικής θέσης του Ομίλου.**

**Τα συνολικά έσοδα του Όμιλου για το 2022 ανήλθαν σε 3.938,3 εκατ. ευρώ έναντι 1.144,2 εκατ. ευρώ το προηγούμενο έτος, με τη λειτουργική κερδοφορία (προσαρμοσμένο EBITDA[[1]](#footnote-2)) να αυξάνεται στα 661,8 εκατ. ευρώ έναντι 323,5 εκατ. ευρώ για το 2021. Τα καθαρά κέρδη αποδιδόμενα στους μετόχους προσαρμοσμένα για μη λειτουργικά αποτελέσματα[[2]](#footnote-3)για το 2022 ανήλθαν σε 174,4 εκατ. ευρώ, σημαντικά ενισχυμένα έναντι 33,1 εκατ. ευρώ το προηγούμενο έτος.**

**Η ισχυρή λειτουργική κερδοφορία οδήγησε, επίσης, στην περαιτέρω ενδυνάμωση του ισολογισμού του Ομίλου με τα συνολικά ταμειακά διαθέσιμα να αυξάνονται στα 1.491,7 εκατ. ευρώ και τον συντελεστή Καθαρό Χρέος/Προσαρμοσμένο EBITDA1 να υποχωρεί περαιτέρω στο 2.3x έναντι 3.8x για το προηγούμενο έτος, παρά τις αυξημένες επενδύσεις (338,4 εκατ. ευρώ για το 2022 έναντι 245,6 για το 2021).**

**Ως αποτέλεσμα της ισχυρής οικονομικής θέσης και της σημαντικά ενισχυμένης λειτουργικής επίδοσης του Ομίλου, το Διοικητικό Συμβούλιο θα προτείνει στην επερχόμενη Γενική Συνέλευση χρηματική διανομή (επιστροφή κεφαλαίου) 0,20 ευρώ ανά μετοχή (μεικτό) έναντι 0,12 ευρώ ανά μετοχή που καταβλήθηκε για το προηγούμενο έτος. Αξίζει να σημειωθεί, ότι αν συμπεριληφθούν και οι πραγματοποιθείσες επαναγορές μετοχών από την αρχή του έτους, το συνολικό ποσό που θα διατεθεί στους μετόχους σαν αποτέλεσμα της χρήσης του 2022 αναμένεται να ξεπεράσει τα 35 εκατ. ευρώ έναντι συνολικού ποσού 22 εκατ. ευρώ που διατέθηκε για τη χρήση του 2021.**

**Κατά το 2022, ο Όμιλος συνέχισε την υλοποίηση του στρατηγικού του σχεδίου σε όλους τους τομείς δραστηριοποίησης. Στον κατασκευαστικό τομέα, το ανεκτέλεστο διαμορφώνεται στα 5,3 δισ. ευρώ (έναντι 4,9 δισ. ευρώ το 2021) ενώ ήδη βρίσκονται σε εξέλιξη μεγάλης κλίμακας ενεργειακά έργα (Μονάδας Αποθήκευσης Ενέργειας με την τεχνολογία της Αντλησιοταμίευσης στην Αμφιλοχία, νέα Μονάδας Ηλεκτροπαραγωγής με καύσιμο Φυσικό Αέριο στην Κομοτηνή). Παράλληλα έχει ήδη ξεκινήσει η ηλέκτριση του νέου συμπλέγματος Αιολικών Πάρκων στη Εύβοια. Στον τομέα των παραχωρήσεων και υποδομών, ο Όμιλος προχωρά με εντατικούς ρυθμούς την κατασκευή του νέου Διεθνούς Αερολιμένα Κρήτης στο Καστέλι, ενώ πρόσφατα υπέγραψε τη σύμβαση ως επικεφαλής της κοινοπραξίας για το έργο ΣΔΙΤ του τμήματος Χερσόνησος – Νεάπολη του Βόρειου Οδικού Άξονα Κρήτης (ΒΟΑΚ). Τέλος, το έργο του IRC στο Ελληνικό βρίσκεται σε πλήρη ανάπτυξη με τις κύριες κατασκευαστικές εργασίες να αναμένονται να ξεκινήσουν εντός του 2023, ενώ προχωρούν οι διαδικασίες για την υπογραφή της σύμβασης παραχώρησης της Εγνατίας Οδού, του μεγαλύτερου αυτοκινητοδρόμου της Ελλάδας. Παράλληλα, ο Όμιλος συμμετέχει σε πλήθος άλλων διαγωνισμών εμβληματικών έργων παραχώρησης, όπως η Αττική Οδός, το έργο παραχώρησης του ΒΟΑΚ για το τμήμα Χανιά-Ηράκλειο, η Υποθαλάσσια Ζεύξη Σαλαμίνας - Περάματος, ο αερολιμένας Καλαμάτας, καθώς και διαφόρων Συμπράξεων Δημοσίου και Ιδιωτικού Τομέα (ΣΔΙΤ) έργων υποδομής και κτιριακών έργων ανά την Ελλάδα. Η ωρίμανση των ανωτέρω επενδύσεων αναμένεται να ενισχύσει περαιτέρω την δυνατότητα του Ομίλου να παράγει σταθερά και επαναλαμβανόμενα έσοδα σε βάθος χρόνου.**

**Λαμβάνοντας υπόψη τα ανωτέρω, οι προοπτικές του Ομίλου ΓΕΚ ΤΕΡΝΑ για το έτος 2023, αλλά και για τα επόμενα χρόνια προδιαγράφονται θετικές, παρά τη δύσκολη περίοδο που διανύει η παγκόσμια οικονομία.**

**Βασικά χρηματοοικονομικά μεγέθη**

|  |  |  |
| --- | --- | --- |
| **Εκατ. €** | **2022** | 2021 |
| Συνολικά έσοδα | **3.938,3** | 1.144,2 |
| Λειτουργική κερδοφορία (προσαρμοσμένο EBITDA)(1) | **661,8** | 323,5 |
| Καθαρά κέρδη αποδιδόμενα στους μετόχους | **136,5** | 85,1 |
| Κέρδη αποδιδόμενα στους μετόχους προσαρμοσμένα για μη λειτουργικά αποτελέσματα(2) | **174,4** | 33,1 |
|  |  |  |
| **Εκατ. €** | **2022** | 2021 |
| Καθαρό Χρέος(1) | **1.501,6** | 1.231,7 |
| Καθαρό Χρέος/ Προσαρμοσμένο EBITDA (1) | **2.3x** | 3.8x |

Αναλυτικά:

**Τα συνολικά έσοδα του Ομίλου κατά το 2022 διαμορφώθηκαν σε €** **3.938,3 εκατ. έναντι** **€ 1.144,2 εκατ. την αντίστοιχη περίοδο του** **2021 αντικατοπτρίζοντας μεταξύ άλλων και την πλήρη ενοποίηση των εταιριών ΗΡΩΝ ΙΙ ΒΟΙΩΤΙΑΣ και ΗΡΩΝ ΕΝΕΡΓΕΙΑΚΗ (από 14.02.2022)**. Συγκριμένα:

* Τα έσοδα του κατασκευαστικού τομέα αυξήθηκαν στα € 1.024,2 εκ. έναντι € 600,6 εκ. την περίοδο του 2021, λόγω της αύξησης της κατασκευαστικής δραστηριότητας.
* Ο τομέας των παραχωρήσεων είχε έσοδα € 202,0 εκ. έναντι € 173,0 εκ. την αντίστοιχη περίοδο του 2021, κυρίως λόγω της σταδιακής αποκατάστασης της κίνησης στους αυτοκινητοδρόμους μετά την άρση των περιορισμών στην κυκλοφορία που είχαν επιβληθεί λόγω της πανδημίας.
* Στον τομέα παραγωγής και εμπορίας ενέργειας (ηλεκτρισμού και φυσικού αερίου) στην Ελλάδα και το εξωτερικό, τα έσοδα από πωλήσεις ανήλθαν σε € 2.897,3 εκ. έναντι € 477,0 εκ. την αντίστοιχη περυσινή περίοδο, ως αποτέλεσμα της αύξησης της παραγωγής ΑΠΕ, αλλά και λόγω της πλήρους ενοποίησης των εταιρειών ΗΡΩΝ ΙΙ ΒΟΙΩΤΙΑΣ και ΗΡΩΝ ΕΝΕΡΓΕΙΑΚΗ (από 14.02.2022).

**Η λειτουργική κερδοφορία (προσαρμοσμένο EBITDA)1 του Ομίλου ανήλθε σε € 661,8 εκ. έναντι € 212,7 εκ. το 2021 σαν αποτέλεσμα της αύξησης των εσόδων**. Συγκεκριμένα:

* Στον τομέα της κατασκευής, το προσαρμοσμένο EBITDA ανήλθε σε € 80,6 εκ. έναντι 52,8 εκ. την αντίστοιχη περίοδο του 2021.
* Στον τομέα των παραχωρήσεων, το προσαρμοσμένο EBITDA ανήλθε στα € 111,7 εκ. έναντι € 101,8 εκ. την αντίστοιχη περίοδο του 2021.
* Στον τομέα της παραγωγής και εμπορίας ενέργειας (ηλεκτρισμού και φυσικού αερίου) στην Ελλάδα και το εξωτερικό, το συνολικό προσαρμοσμένο EBITDA διαμορφώθηκε στα € 496,6 εκ. έναντι € 194,7 εκ. την αντίστοιχη περίοδο του 2021.

**Τα Λειτουργικά Αποτελέσματα προ τόκων και φόρων (EBIT)1** από συνεχιζόμενες δραστηριότητες διαμορφώθηκαν σε € 415,8 εκ. έναντι € 192,5 εκ. την αντίστοιχη περίοδο του 2021.

**Τα Κέρδη προ φόρων από συνεχιζόμενες δραστηριότητες** διαμορφώθηκαν σε € 243,3 εκ. έναντι € 145,6 εκ. την αντίστοιχη περίοδο του 2021.

**Τα Κέρδη μετά από φόρους από συνεχιζόμενες δραστηριότητες που κατανέμονται στους ιδιοκτήτες της Μητρικής** διαμορφώθηκαν σε € 136,5 εκ. για το 2022 έναντι € 85,1 εκ. για την αντίστοιχη περίοδο του 2021.

Στα αποτελέσματα μετά τους φόρους και τα δικαιώματα μειοψηφίας του 2022 έχουν συμπεριληφθεί μη λειτουργικά αποτελέσματα[[3]](#footnote-4) συνολικού ποσού (ζημιά) € 37,9 εκ. έναντι κέρδους € 51,5 εκ. την αντίστοιχη περίοδο του 2021.

**Τα αντίστοιχα Κέρδη μετά από φόρους από συνεχιζόμενες δραστηριότητες χωρίς την επίδραση των ανωτέρω μη λειτουργικών αποτελεσμάτων3 που αναλογούν στους μετόχους της μητρικής, διαμορφώθηκαν σε € 174,4 εκ., έναντι € 33,1 εκ. για το 2021.**

**Οι συνολικές επενδύσεις του Ομίλου για το 2022 ανήλθαν σε 338,4 εκατ. ευρώ, έναντι 245,6 εκατ. ευρώ την αντίστοιχη περίοδο του 2021**, κατευθυνόμενες κυρίως στον τομέατης ενέργειας, καθώς και ένα τμήμα αυτών στην εκμετάλλευση ακινήτων.

Οι συνολικές δανειακές υποχρεώσεις του Ομίλου στις 31.12.2022 ανήλθαν σε € 2.993,3 εκ. έναντι € 2.596 εκ. στις 31.12.2021 με την αύξηση να οφείλεται στην υλοποίηση του επενδυτικού προγράμματος του Ομίλου. **Το Καθαρό Χρέος1 του Ομίλου (δανειακές υποχρεώσεις μείον χρηματικά διαθέσιμα)** την 31η Δεκεμβρίου 2022 διαμορφώθηκε σε € 1.501,6 εκ. έναντι € 1.231,7 εκ. την 31η Δεκεμβρίου 2021. Σημειώνεται ότι το Καθαρό Χρέος1 κατά την 31η Δεκεμβρίου 2022, μειώθηκε σε σύγκριση με τα € 1.608,8 εκ. στα οποία είχε διαμορφωθεί στο τέλος του πρώτου εξαμήνου του 2022. **Τα χρηματικά διαθέσιμα και ισοδύναμα** του Ομίλου παρέμειναν υψηλά και διαμορφώθηκαν σε € 1.491,7 εκ. την 31η Δεκεμβρίου 2022. **Επίσης, τα ταμειακά διαθέσιμα και ισοδύναμα της μητρικής εταιρείας διαμορφώθηκαν σε € 559,1 εκ. παραμένοντας στα ίδια επίπεδα με την προηγούμενη χρονιά,** εξασφαλίζοντας την απρόσκοπτη εκτέλεση του επενδυτικού προγράμματος.

**Ο συντελεστής Καθαρό Χρέος/Προσαρμοσμένο EBITDA για τον Όμιλο στο τέλος του 2022 διαμορφώθηκε σε 2.3x** έναντι 3.8x στο τέλος του 2021 (και 5.4x στο τέλος του 2020) ως αποτέλεσμα της βελτιωμένης κερδοφορίας του Ομίλου.

**Ισχυρή λειτουργική επίδοση σε όλους τους τομείς**

**Το** **συνολικό κατασκευαστικό ανεκτέλεστο ενισχύθηκε περαιτέρω και διαμορφώθηκε στο ιστορικό υψηλό των € 5,3 δισ.,** αντικατοπτρίζοντας την αυξημένη κατασκευαστική δραστηριότητα. Συγκεκριμένα, το κατασκευαστικό ανεκτέλεστο των υπογεγραμμένων συμβάσεων, περιλαμβανομένων των έργων ιδίων επενδύσεων, στο τέλος του 2022 ήταν € 2,9 δισ., έναντι € 2,5 δισ. στο τέλος του 2021. Περαιτέρω, ο Όμιλος αναμένει τη συμβασιοποίηση νέων έργων ύψους € 2,4 δισ. που έχει εξασφαλίσει. Επίσης, τα περιθώρια κερδοφορίας παρέμειναν σε ικανοποιητικά επίπεδα δεδομένου του διαφοροποιημένου χαρτοφυλακίου έργων και της προσήλωσης της Διοίκησης στην πειθαρχημένη εκτέλεση των προϋπολογισμών των έργων.

**Σχετικά με τον τομέα παραχωρήσεων, οι διελεύσεις στους αυτοκινητόδρομους (Νέα Οδός και Κεντρική Οδός) κατά το 2022 αυξήθηκαν σε σχέση με την περασμένη χρονιά** **κατά 16,2%** σε συνέχεια της άρσης των περιορισμών στην κυκλοφορία που είχαν επιβληθεί λόγω πανδημίας. Σημειώνεται ότι τα επίπεδα κυκλοφορίας πλέον έχουν ξεπεράσει τα αντίστοιχα του 2019 (+4,2% έναντι 2019).

**Στον τομέα παραγωγής και εμπορίας ενέργειας (ηλεκτρισμού και φυσικού αερίου) στην Ελλάδα και το εξωτερικό, ο Όμιλος ανταποκρίθηκε με επιτυχία στις εξαιρετικά αντίξοες και ευμετάβλητες συνθήκες που δημιούργησε η ενεργειακή κρίση. Ειδικά σε ό,τι αφορά στην ευστάθεια του ελληνικού ηλεκτρικού συστήματος, οι συμβατικές μονάδες ηλεκτροπαραγωγής, τα αιολικά πάρκα και οι φωτοβολταϊκοί σταθμοί του Ομίλου συνέβαλαν στην απρόσκοπτη λειτουργία και σταθερότητα του ηλεκτρικού συστήματος.**

Η εγκατεστημένη ισχύς του Ομίλου από Ανανεώσιμες Πηγές Ενέργειας στο τέλος του έτους ήταν 905 MW, ενώ συνολικά 2,0 GW έργων βρίσκονται αυτή τη στιγμή σε λειτουργία, υπό κατασκευή ή είναι έτοιμα προς κατασκευή. Η παραγωγή ενέργειας από ΑΠΕ κατά το 2022 σημείωσε αύξηση κατά 5,4% σε σχέση με την αντίστοιχη περίοδο του 2021, σε συνέχεια των βελτιωμένων ανεμολογικών συνθηκών, αλλά και των νέων διαδικασιών λειτουργίας και συντήρησης που υλοποιούνται.

Παράλληλα, ο Όμιλος κατάφερε να διασφαλίσει την αδιάλειπτη, ανταγωνιστική και ευέλικτη τροφοδοσία των συμβατικών σταθμών παραγωγής του, αντιμετωπίζοντας με επιτυχία τις προκλήσεις που προέκυψαν από την πρωτοφανή μεταβλητότητα των διεθνών τιμών φυσικού αερίου, τις εξαιρετικά αυξημένες ανάγκες ρευστότητας για τη διασφάλιση της τροφοδοσίας - ιδιαίτερα κατά την εισαγωγή φορτίων υγροποιημένου φυσικού αερίου - αλλά και τη συνεχώς μεταβαλλόμενη ανταγωνιστικότητα του κόστους παραγωγής των σταθμών, κυρίως σε σχέση με τις τιμές εκκαθάρισης ηλεκτρικής ενέργειας των γειτονικών χωρών. Επίσης στον τομέα προμήθειας, η εταιρεία ΗΡΩΝ ΕΝΕΡΓΕΙΑΚΗ Μ.Α.Ε. κατάφερε να ανταπεξέλθει πλήρως στις δύσκολες συνθήκες της αγοράς, αυξάνοντας μάλιστα το μερίδιο αγοράς της στο 7,6%, με αποτέλεσμα να συγκαταλέγεται μεταξύ των κορυφαίων ανεξάρτητων προμηθευτών στην εγχώρια αγορά. Σημειώνεται ότι ο Όμιλος ολοκλήρωσε εντός του 2022 την υλοποίηση της από 12.07.2021 συμφωνίας για την απόκτηση του επιπλέον 50% και 75% των μετοχών των εταιρειών ΗΡΩΝ ΕΝΕΡΓΕΙΑΚΗ ΑΕ και ΗΡΩΝ ΙΙ ΒΟΙΩΤΙΑΣ αντίστοιχα, οι οποίες πλέον ενοποιούνται πλήρως ως θυγατρικές με τη μέθοδο της ολικής ενοποίησης.

**Προοπτικές / Outlook**

**Σε συνέχεια των ισχυρών αποτελεσμάτων για το 2022 ο Όμιλος ΓΕΚ ΤΕΡΝΑ προσβλέπει σε περαιτέρω θετικά αποτελέσματα για τις επόμενες περιόδους δεδομένου ότι ένας σημαντικός αριθμός έργων και επενδύσεων που βρίσκονται αυτή την στιγμή προς υλοποίηση αναμένεται να ωριμάσει και να ενισχύσει σημαντικά τα έσοδα και την κερδοφορία** . Πιο αναλυτικά:

* **Στον τομέα της κατασκευής** η δραστηριότητα αναμένεται να ενισχυθεί περαιτέρω με βάση τα έργα που έχουν ήδη δημοπρατηθεί και αναμένεται η υπογραφή τους, αλλά και από την εκκίνηση νέων έργων τις επόμενες περιόδους. Το διαφοροποιημένο χαρτοφυλάκιο επιλεγμένων έργων, αλλά και η προσεκτική εκτέλεση και συνεχής παρακολούθηση αναμένεται να διατηρήσουν την κερδοφορία σε υγιή επίπεδα.
* **Στον τομέα των παραχωρήσεων,** αναμένεται σημαντική ενίσχυση τις επόμενες περιόδους, καθώς προχωράει η υλοποίηση του επενδυτικού πλάνου συνολικού ύψους € 4,5 δισ.. Ακόμα ο Όμιλος, συμμετέχει στη διαγωνιστική διαδικασία εμβληματικών έργων παραχώρησης και είναι κατάλληλα τοποθετημένος, ώστε να εκμεταλλευτεί τις ευκαιρίες που παρουσιάζει η αγορά ως προς την εξασφάλιση νέων προσοδοφόρων έργων.
* **Στον τομέα της παραγωγής και εμπορίας ενέργειας (ηλεκτρισμού και φυσικού αερίου) στην Ελλάδα και το εξωτερικό,** η υλοποίηση του επενδυτικού σχεδίου στις ΑΠΕ συνεχίζεται με 2,0 GW έργων να βρίσκονται πλέον σε λειτουργία, υπό κατασκευή ή έτοιμα προς κατασκευή. Στον τομέα της θερμικής παραγωγής και εμπορίας ηλεκτρισμού οι συνθήκες της αγοράς παραμένουν ευμετάβλητες με τον Όμιλο να παρακολουθεί στενά τις εξελίξεις.

***Πληροφορίες:***

*Γραφείο Τύπου: Μαίρη Ανδρεάδη, τηλ. 210 69 68 000,* [*pressoffice@gekterna.com*](mailto:pressoffice@gekterna.com)

www.terna-energy.com

www.terna-energy.com

www.terna-energy.com

*Διεύθυνση Επενδυτικών Σχέσεων: Αργύρης Γκόνης, τηλ. 210 69 68 000,* [*agkonis@gekterna.com*](file:///C:\Users\mandreadi\AppData\Local\Microsoft\Windows\INetCache\Content.Outlook\2022_1Q\agkonis@gekterna.com)

www.terna-energy.com

1. *Οι εναλλακτικοί δείκτες μέτρησης ΕΔΜΑ προσδιορίζονται στην ενότητα ΣΤ της Έκθεσης Διαχείρισης του Διοικητικού Συμβουλίου, στην Εξαμηνιαία Οικονομική Έκθεση της περιόδου που λήγει την 31.12.2022.* [↑](#footnote-ref-2)
2. Σημειώνεται ότι, στα αποτελέσματα της τρέχουσας περιόδου έχουν συμπεριληφθεί και γεγονότα που έχουν τον χαρακτηρισμό του μη λειτουργικού αποτελέσματος: α) κέρδος 21,7 εκατ. ευρώ, το οποίο αναγνωρίσθηκε συνεπεία της απόκτησης του ελέγχου της ΗΡΩΝ ΕΝΕΡΓΕΙΑΚΗ Μ.Α.Ε., έναντι 60,9 εκατ. ευρώ την αντίστοιχη περίοδο του 2021 και β) ζημία 76,3 εκατ. ευρώ έναντι 11,9 εκατ. ευρώ την αντίστοιχη περίοδο του 2021, από την μείωση κυρίως της εύλογης αξίας του ενσωματωμένου παραγώγου, το οποίο έχει αναγνωριστεί στο πλαίσιο λειτουργίας της θυγατρικής εταιρείας Παραχώρησης ΑΥΤΟΚΙΝΗΤΟΔΡΟΜΟΣ ΚΕΝΤΡΙΚΗΣ ΕΛΛΑΔΑΣ Α.Ε. [↑](#footnote-ref-3)
3. Σημειώνεται ότι, στα αποτελέσματα της τρέχουσας περιόδου έχουν συμπεριληφθεί και γεγονότα που έχουν τον χαρακτηρισμό του μη λειτουργικού αποτελέσματος: α) κέρδος 21,7 εκατ. ευρώ, το οποίο αναγνωρίσθηκε συνεπεία της απόκτησης του ελέγχου της ΗΡΩΝ ΕΝΕΡΓΕΙΑΚΗ Μ.Α.Ε., έναντι 60,9 εκατ. ευρώ την αντίστοιχη περίοδο του 2021 και β) ζημία 76,3 εκατ. ευρώ έναντι 11,9 εκατ. ευρώ την αντίστοιχη περίοδο του 2021, από την μείωση κυρίως της εύλογης αξίας του ενσωματωμένου παραγώγου, το οποίο έχει αναγνωριστεί στο πλαίσιο λειτουργίας της θυγατρικής εταιρείας Παραχώρησης ΑΥΤΟΚΙΝΗΤΟΔΡΟΜΟΣ ΚΕΝΤΡΙΚΗΣ ΕΛΛΑΔΑΣ Α.Ε. [↑](#footnote-ref-4)